MDC-M Inodzinga VaBhebhe, VaMguni naVaMpofu
Asi mumiriri weNkayi South, VaAbednico Bhebhe, vanoti havatambire kudzingwa kwavo
MDC inotungamirwa nava Arthur Mutambara yadzinga neMuvhuro mubato iri nhengo dzayo ina idzo inoti dzakawanikwa dziine mhosva yekutyora mitemo yebato iri. Vadzingwa vanosanganisira mumiriri weNkayi South, Va Abednico Bhebhe, mumiriri we Lupane East, Va Njabuliso Mguni, mumiriri we Bullima East, Va Norma Mpofu, pamwe nenhengo ye national executive, Va Alex Goosen. Varume ava vanonzi vakawanikwa vaine mhosva musi wakagara komiti inoona nezvekuranga nhengo dzinenge dzatyora mutemo musi wa 4 Chikunguru. Vadzingwa ava vakaramba kumiswa pamberi pekomiti iyi, izvo zvakapa kuti itonge nyaya dzaipomerwa nhengo idzi, idzo dzisipo. Sachigaro vekomiti iyi, Va Lyson Mlambo, vanoti vava kunyorera mutauri weparamende, Va Lovemore Moyo, pamwe nemunyori weparamende, Va Austin Zvoma, vachivazivisa kuti Va Bhebhe, VaMguni naVaMpofu, havachisiri nhengo dzebato ravo. Izvi zvinoreva kuti izvi zvikatambirwa neparamende, Vatatu ava vanobva vadzingwa mudare iri. Kudzingwa kwenhengo dzeparamende idzi kunogona kukokenzerawo kusawirirana kukuru muhurumende yemubatanidzwa. Pasi pechibvumirano che Global Political Agreement, pakati pemapato maviri eMDC neZanu PF, bato rinenge radzinga kana kurasikirwa nenhengo yeparamende, ndiro rinofanirwa kutsiva munhu anenge asiya chinzvimbo ichi. Kunyange hazvo mapato akabvumirana kuita izvi, izvi hazvisi mumutemo, sezvo munhu wese aine kodzero dzekukwikwidza pana paita chinzvimbo muparamende. Imwe nhengo yadzingwa, Va Abednico Bhebhe, vanoti havatambire mutongo wekomiti yakazeya nyaya yavo. Dzimwe Nhau Kubva kuStudio7...